desibeli.net - The Over Attacks: Heads on the Shelf
The Over Attacks: Heads on the Shelf
Julkaistu: 19.03.2010
The Over Attacks pitäytyy kakkoslevyllään ripeässä punkrockissa. Heads on the Shelf on monella tapaa toisinto kahden vuoden takaisesta Classified as Lunatic -debyytistä; kiivaasti laukkaavat tempot, omia polkujaan kulkeva basso, sähäkästi singahtelevat kitarat ja räkäiset vokaalit muistuttavat meitä Rancidinsä kuunnelleita yhä Rancidistä. Teknisesti ottaen asiat ovat enemmän kuin kunnossa. Antti (laulu, kitara), Ville (basso), Mikko (kitara) ja Hefe (rummut) toimivat erinomaisesti yhteen saaden musiikin kuulostamaan samalla sekä tiukalta että rennolta.
Punkrock-kiekkona Heads on the Shelf on perushyvää tavaraa. Se ei kuitenkaan, ainakaan kotikuuntelussa, potki sillä tavalla, kuten sen voi kuvitella potkivan livenä. Raipakka 2/2-nopeuksinen punk assisioituu itselläni klubien lattioille jalannostosessioihin, hikipäissään tehtyihin hyppyihin ja antimennä!-asenteiseen lihalliseen biletykseen. Siksi olenkin täysin varma, että livenä tämä bändi toimii aivan helvetin hyvin.
Jos The Over Attacksiltä jotain toivoisi, olisi se lisää omaa ääntä ja näkemystä. Nyt yhtye on vielä vaikutteidensa summa ilman omaa identiteettiä, joskus melkein pastissinomainen. (Toisaalta, jos punkkia veivaavassa bändissä on jäsen nimeltä Hefe, viitataan aika hyvin itse sylttytehtaalle.) Bonusta muuten siitä, että laimeaa skata ei ole väkisin ympätty mukaan levyn toisen puoliskon puoliväliin.
Helsinkiläinen the Over Attacks soittaa suoraviivaista ja energistä punkrockia, jota on ryyditetty ska-maustein. Ensilevy Classified as Lunatic on julkaistu yhtyeen oman Heat Wave Records -merkin kautta.
- Antti (laulu, kitara)
- Mikko (kitara)
- Ville (basso)
- Hefe (rummut)
Linkki: www.myspace.com/theoverattacks
(Päivitetty 19.03.2010)
Classified as Lunatic